Geloftedag 2022: Woon Geloftefees hiér byGeloftedag by die Voortrekkermonument in Pretoria. (Foto: Johan van Vuuren) Van die Strand in die Wes-Kaap tot Zeerust in die Bosveld, van Olifantshoek tot Margate, van Christchurch in Nieu Seeland tot Stampriet in die Oos-Kaap – dít is hoe ver en wyd Suid-Afrikaners vanjaar Geloftedag gaan vier. Duisende Suid-Afrikaners sal vanjaar op 16 Desember landwyd bymekaar kom om Geloftedag te vier. Dit sal die 184ste keer wees sedert die Gelofte vir die eerste keer afgelê is. “Hierdie enorme getal Geloftefeeste wys die belangrikheid van die Gelofte en wat die Gelofte vir die Afrikaner beteken,” het Gerhard Pretorius, hoofkommunikasiebeampte van die Federasie van Afrikaanse Kultuurvereniginge (FAK), aan Maroela Media gesê. “Geloftedag is nie net ’n dag waarop ons terugkyk na 16 Desember 1838 nie, dit is ook ’n dag wat vandag baie beteken. Mense moet hul grondslag in hul geloof behou, iets wat vandag belangriker as ooit is.” Suid-Afrikaners wat in hul honderde opdaag om die Gelofte te vier, weerspieël hul behoefte om hul taal, erfenis en geloof te vier, meen Pretorius. “Ervaring het getoon dat die Geloftefeeskalender tasbaar bydra om Afrikaners opnuut bewus te maak van die Gelofte en die nakoming daarvan, asook om hulle aan te moedig om ’n Geloftefees naby hulle by te woon,” het Johann Dannhauser, die redakteur van die Ditsem Blits-nuusspan, gesê. Afrikaners se behoefte om deel van feesvieringe en eredienste te wees, is aan’t groei, met ’n rekordgetal van 187 feeste en dienste wat in vanjaar se Geloftefeeskalender vervat is. Dié kalender bevat Geloftefeeste oor al nege provinsies en in die buiteland. Dit word verskaf met vergunning van Ditsem Nuus. Volg Ditsem Blits op Facebook of Twitter. Voetnota: Geloftediens: Kempton Park Die gesamentlike Geloftediens vir alle belangstellendes vind Vrydag 16 Desember om 08:00 by die NG Gemeente Kempton Park-Oos plaas. Navrae kan aan Roelof Burger by 082 566 4805 gerig word. Geloftediens: NG Kerk Krantzkloof in Durban Die NG Kerk Krantzkloof in Durban bied op 16 Desember om 08:30 ’n Geloftediens by die kerk, Longwoodstraat 17, Gillitts, Hillcrest, aan.